CELEX: 32021D0150
Language: lv
Date: 2020-12-16 00:00:00
Title: Komisijas Īstenošanas lēmums (ES) 2021/150 (2020. gada 16. decembris) par lidostas City of Derry atbrīvojumu no prasības būt tāda sertifikāta turētājai, kuru Īrija piešķīrusi uz Eiropas Parlamenta un Padomes Regulas (ES) 2018/1139 41. panta 6. punkta pamata (izziņots ar dokumenta numuru C(2020) 8914) (Autentisks ir tikai teksts angļu valodā)

9.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 45/5
               
            
         KOMISIJAS ĪSTENOŠANAS LĒMUMS (ES) 2021/150
         (2020. gada 16. decembris)
         par lidostas City of Derry atbrīvojumu no prasības būt tāda sertifikāta turētājai, kuru Īrija piešķīrusi uz Eiropas Parlamenta un Padomes Regulas (ES) 2018/1139 41. panta 6. punkta pamata
         
            
               (izziņots ar dokumenta numuru C(2020) 8914)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1139 (2018. gada 4. jūlijs) par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2007 un (EK) Nr. 216/2008 un Padomes Regulu (EEK) Nr. 3922/91 (1), un jo īpaši tās 41. panta 6. punkta trešo daļu,
         Apspriedusies ar Komiteju kopīgo drošības noteikumu piemērošanai civilās aviācijas nozarē,
         tā kā:
         
                     (1)
                  
                  
                     Lidosta City of Derry (Deri pilsētas lidosta) atrodas Apvienotajā Karalistē un ietilpst Apvienotās Karalistes Skotijas lidojuma informācijas reģionā (FIR) tuvu pie robežas ar Īrijas Šenonas FIR. Instrumentālā nolaišanās lidostā prasa, lai pirms nosēšanās gaisa kuģis ieietu Šenonas FIR. Praktisku apsvērumu dēļ, lai lidostā veicinātu instrumentālās nolaišanās procedūru drošu izpildi, Īrijas aviācijas iestādes minētās nolaišanās gaisa satiksmes pārvaldības/gaisa navigācijas pakalpojumus (ATM/ANS) ir deleģējušas ATM/ANS pakalpojumu sniedzējam lidostā City of Derry. Pēc Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (2) (“Izstāšanās līgums”) noteiktā pārejas perioda Savienībā vairs nebūs derīgi Apvienotās Karalistes kompetento iestāžu sertifikāti, kas atbilstoši Regulai (ES) 2018/1139 izdoti Apvienotās Karalistes aeronavigācijas pakalpojumu sniedzējiem.
                  
               
                     (2)
                  
                  
                     Pēc pārejas perioda Apvienotās Karalistes ATM/ANS pakalpojumu sniedzēji Savienībā varēs sniegt pakalpojumus kā trešas valsts ATM/ANS pakalpojumu sniedzēji, ja tiem būs derīgs sertifikāts, ko atbilstoši Regulas (ES) 2018/1139 80. pantam izdevusi Eiropas Savienības Aviācijas drošības aģentūra (“Aģentūra”).
                  
               
                     (3)
                  
                  
                     2019. gada 21. augustā Īrijas aviācijas iestāde kā Īrijas kompetentā iestāde Īrijas vārdā darīja zināmu nodomu piešķirt lidostai City of Derry atbrīvojumu no prasības saskaņā ar Regulas (ES) 2018/1139 41. panta 6. punktu būt Īrijas izdota ATM/ANS pakalpojumu sniedzēja sertifikāta turētājai. Paredzams, ka minētais atbrīvojums stāsies spēkā nākamajā dienā pēc Izstāšanās līguma 126. pantā norādītā pārejas perioda beigām.
                  
               
                     (4)
                  
                  
                     Ierosināto atbrīvojumu un tā pamatojumu ir novērtējusi Aģentūra, 2019. gada 29. augusta ieteikumā secinot, ka ir izpildīti visi Regulas (ES) 2018/1139 41. panta 6. punkta nosacījumi.
                  
               
                     (5)
                  
                  
                     Galvenais, pakalpojumu sniedzēja galvenā darbības vieta atrodas ārpus teritorijas, par kuru atbild Īrija. Nolaišanās lidostā City of Derry turklāt paredz, ka gaisa kuģim ir jāieiet īsā Šenonas FIR segmentā, tādēļ būtu nesamērīgi pieprasīt ATM/ANS pakalpojumu sniedzēja sertifikāciju tik mazam gaisa satiksmes apjomam. Lidostas City of Derry
                        ATM/ANSpakalpojumu sniedzēju pašlaik sertificējusi Apvienotās Karalistes Civilās aviācijas iestāde saskaņā ar Regulu (ES) 2018/1139, un ar Īrijas aviācijas iestādi, kas ir Īrijas kompetentā iestāde, ir saskaņota oficiāla uzraudzības un izpildes kārtība, lai nodrošinātu atbilstību piemērojamajiem noteikumiem, it sevišķi būtiskajām prasībām, kas norādītas Regulas (ES) 2018/1139 40. pantā. Atbrīvojuma tvērums ir skaidri definēts un nepārsniedz to, kas ir noteikti vajadzīgs, un, ja tā ilgums pārsniegs piecus gadus, Īrijas Aviācijas iestāde regulāri un ar piemērotiem starplaikiem, proti, vienreiz gadā, atbrīvojumu pārskatīs un par to informēs Komisiju. Visbeidzot, atbrīvojums tiek piemērots nediskriminējot. .
                  
               
                     (6)
                  
                  
                     Lidostas City of Derry atbrīvojums no prasības būt Īrijas izdota ATM/ANS pakalpojumu sniedzēja sertifikāta turētājai atbilst Regulas (ES) 2018/1139 41. panta 6. punkta pirmās daļas nosacījumiem,
                  
               IR PIEŅĒMUSI ŠO LĒMUMU.
         
            1. pants
            Lidostas City of Derry (Deri pilsētas lidostas) atbrīvojums no prasības būt Īrijas izdota gaisa satiksmes pārvaldības un aeronavigācijas pakalpojumu (ATM/ANS) sertifikāta turētājai atbilst Regulas (ES) 2018/1139 41. panta 6. punkta nosacījumiem.
         
         
            2. pants
            Šo lēmumu piemēro no nākamās dienas pēc tās, kurā saskaņā ar Izstāšanās līguma 126. un 127. pantu Savienības tiesību aktus beidz piemērot attiecībā uz Apvienoto Karalisti.
            Šis lēmums ir adresēts Īrijai.
         
         
            Briselē, 2020. gada 16. decembrī
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 212, 22.8.2018., 1. lpp.
         
         
            (2)  OV L 29, 31.1.2020., 7. lpp.